31998D0149
L 049/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА И НА КОМИСИЯТА
от 26 януари 1998 година
за сключване на Споразумение за партньорство и сътрудничество между Европейските общности и техните държави-членки, от една страна, и Украйна, от друга страна (1)
(98/149/ЕО, ЕОВС, Евратом)
СЪВЕТЪТ НА ЕВРОПЕЙСКИЯ СЪЮЗ,
КОМИСИЯТА НА ЕВРОПЕЙСКИТЕ ОБЩНОСТИ,
като взеха предвид Договора за създаване на Европейската общност, и по-специално член 54, параграф 2, член 57, параграф 2, последно изречение, член 66, член 73в, параграф 2, член 75, член 84, параграф 2 и членове 99, 100, 113 и 235, във връзка с второто изречение на член 228, параграф 2 и параграф 3, втора алинея от него,
като взеха предвид Договора за създаване на Европейската общност за въглища и стомана, и по-специално член 95 от него,
като взеха предвид Договора за създаване на Европейската общност за атомна енергия, и по-специално член 101, параграф 2 от него,
като взеха предвид съгласието на Европейския парламент (2),
след като се консултираха с Консултативния комитет на ЕОВС и получиха съгласието на Съвета,
като взеха предвид одобрението, дадено от Съвета в съответствие с член 101 от Договора за създаване на Европейската общност за атомна енергия,
като имат предвид, че сключването на Споразумението за партньорство и сътрудничество между Европейските общности и техните държави-членки, от една страна, и Украйна, от друга страна, подписано на 14 юни 1994 г. в Люксембург, ще допринесе за постигането на целите на Европейските общности;
като имат предвид, че това споразумение цели да укрепи връзките, установени по-специално със Споразумението между Европейската икономическа общност и Европейската общност за атомна енергия и Съюза на съветските социалистически републики за търговия и търговско и икономическо сътрудничество, подписано на 18 декември 1989 г. и одобрено с Решение 90/116/ЕИО (3);
като имат предвид, че някои задължения, предвидени в Споразумението за партньорство и сътрудничество извън обхвата на търговската политика на Общността, засягат или могат да засегнат договореностите, установени с актовете на Общността, приети в областта на правото на установяване, транспорта и режима на предприятията;
като имат предвид, че посоченото споразумение вменява на Европейската общност някои задължения по отношение на движението на капитали и плащанията между Общността и Украйна;
като имат предвид, освен това, че доколкото посоченото споразумение засяга Директива 90/434/ЕИО на Съвета от 23 юли 1990 г. относно общата схема за данъчно облагане, приложима спрямо сливанията, разделянията, прехвърлянията на активи и замените на акции по отношение на дружества от различни държави-членки (4) и Директива 90/435/ЕИО на Съвета от 23 юли 1990 г. относно общата система за данъчно облагане на дружества-майки и дъщерни дружества от различни държави-членки (5), които се основават на член 100 от Договора за създаване на Европейската общност, този член следва да се използва като правна основа;
като имат предвид, че някои разпоредби на посоченото споразумение вменяват на Общността задължения в областта на предоставянето на услуги, които надхвърлят презграничната рамка;
като имат предвид, че по отношение на някои разпоредби на посоченото споразумение, предназначени да бъдат изпълнявани от Общността, Договорът за създаване на Европейската общност не предвижда специфични правомощия; като имат предвид, че поради тази причина е необходимо да се прибегне до член 235 от Договора,
РЕШИХА:
Член 1
Споразумението за партньорство и сътрудничество между Европейската общност и нейните държави-членки, от една страна, и Украйна, от друга страна, заедно с протокола, декларациите и размяната на писма, се одобряват от името на Европейската общност, Европейската общност за въглища и стомана и Европейската общност за атомна енергия.
Текстовете са приложени към настоящото решение.
Член 2
1. Позицията, която Общността трябва да приеме в рамките на Съвета за сътрудничество и на Комитета за сътрудничество, се определя от Съвета, по предложение на Комисията или, при нужда, от Комисията, всеки път в съответствие с съответните разпоредби на Договорите за създаване на Европейската общност, Европейската общност за въглища и стомана и Европейската общност за атомна енергия.
2. В съответствие с член 86 от Споразумението за партньорство и сътрудничество, председателят на Съвета председателства Съвета за сътрудничество и представя позицията на Общността. Представител на Комисията председателства Комитета за сътрудничество в съответствие с вътрешния правилник на същия, и представя позицията на Общността.
3. Решението за публикуване на препоръките на Съвета за сътрудничество и на Комитета за сътрудничество в Официален вестник на Европейските общности се взема за всеки случай поотделно, съответно от Съвета и Комисията.
Член 3
Председателят на Съвета представя нотификацията, предвидена в член 108 от Споразумението, от името на Европейската общност (6). Председателят на Комисията представя такава нотификация от името на Европейската общност за въглища и стомана и на Европейската общност за атомна енергия.
Съставено в Брюксел на 26 януари 1998 година.